### 20.    Beslutning om dispensation fra byplanvedtægt, Fjordskrænten 68, Kalundborg

**Åbent**

Sagsnr.: 326-2015-50289       J.nr.: 02.34.02            Dokumentnr.:
326-2016-167955

**Sagstype**

Beslutning.

**Resume og sagens baggrund**

Plan, Byg og Miljø har modtaget ansøgning om dispensation
fra Byplanvedtægt nr. 2 på Fjordskrænten 68, Kalundborg, vedr. den maksimale
facadehøjde. Der er meddelt byggetilladelse den 17. september 2015, men
oprindeligt var der hverken søgt om eller meddelt dispensation fra byplanvedtægten.

**Indstillinger**

Chefen for Plan, Byg og Miljø indstiller, at der meddeles
dispensation til den ansøgte facadehøjde på Fjordskrænten 68.

**Behandling**

Teknik- og Miljøudvalget.

**Sagsfremstilling**

*Baggrund*

Ejer af ejendommen har ansøgt om dispensation fra § 5, stk.
3 i Byplanvedtægt nr. 2, som foreskriver at ydervægge må have en max. højde på
3 m. Der søges om dispensation, idet ydervæggen mod syd/vest måler hhv. 3,8 m
og 3,55 m mens ydervægge mod nord/øst måler 3,95 m. Byggeriet totalhøjde er 1 m
under byplanvedtægtens bestemmelser, som muliggør en totalhøjde på 6 m.

Plan, Byg og Miljø har den 17. september 2015 meddelt
tilladelse til at opføre et sommerhus på Fjordskrænten 68. I forbindelse med en
borgerhenvendelse bliver Plan, Byg og Miljø efterfølgende opmærksom på, at
byggeriet er i strid med Byplanvedtægt nr. 2 - byplanvedtægt for to
sommerhusområder i [adresse] beliggende imellem Røsnæsvejen og [adresse]
5, stk. 3, som foreskriver, at:

*"Intet af en bygnings
ydervæg må gives en højde, der er større end 3 m over terræn (niveauplan), målt
efter reglerne i byggelovgivningen…"*

Facadehøjden måles fra naturligt terræn eller fastsat
niveauplan og til facadens skæring med oversiden af taget.

Der er ikke meddelt dispensation fra ovenstående
bestemmelse, og byggeriet standses derfor den 8. april 2016 med henvisning til,
at byggeriet skal tilrettes så det efterkommer byplanvedtægten, eller at der
skal fremsendes en ansøgning om dispensation.

*Ansøgning om dispensation*

Ansøger fremsender dispensationsansøgning, og efter dialog
med Plan, Byg og Miljø modtages reviderede tegninger, hvor udhænget mod
nord/øst er ændret således, at bygningen på denne side syner at have en
ydervægshøjde på 3 m.

Der er foretaget høring af relevante sommerhusejere i det
umiddelbare nærområde, hvortil der er indkommet 11 indsigelser (bilag 2). Indsigelserne
er behandlet i bilag 3.

*Indsigelser*

Indsigelserne omhandler hovedsageligt udsigt samt, at
byggeriet synes at fremtræde meget markant i området.

*Udsigt*

Byggeriet overstiger ikke den tilladte højde for området jf.
Byplanvedtægt § 5, stk. 4. Derfor er indsigelserne vedr. udsigt mindre
relevante.

*Markant byggeri*

Flere af indsigelserne omhandler, at byggeriet opfattes som
voldsomt i området. Plan, Byg og Miljø vurderer
efter besigtigelse i området, at det ansøgte er indpasset i det omliggende landskab
og kun påvirker områdets karakter i mindre grad. Således vil tag mod nord
fremstå som en visuelt rolig tagflade i en højde svarende til alm. taghøjde ved
3 meter høj facade. Set fra syd indgår huset i god størrelsesmæssig sammenhæng
med de bagvedliggende to langstrakte ejendomme, nr. 64 og nr. 66. Og det
vurderes, at den ansøgte største facadehøjde midt for på sydfacaden er i god
sammenhæng med de bagvedliggende ejendommes høje kvist-, og gavlpartier.

*Vurdering*

Ved sager om lovliggørelse, skal afgørelsen i sit
udgangspunkt træffes som om, byggeriet ikke er opført. I det konkrete tilfælde,
søges der dispensation fra bestemmelserne om facadehøjden.

Plan, Byg og Miljø vurderer, at byggeriet er tilpasset det
omgivende terræn, og at ydervæggen mod nord/øst - med den ændrede overdækning -
fremstår som en bygning med en ydervæg på 3 m. Overskridelsen af højden på
ydervæggen mod syd/vest vurderes ikke for værende til gene for omkringliggende
naboer.

Det bør endvidere bemærkes, at den samlede totalhøjde på
sommerhuset er 1 m under det tilladte, idet byplanvedtægten muliggør en samlet
højde på 6 m.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Ansøgning om dispensation | 326-2016-169332 |
| Bilag 2 - Indkomne høringssvar, Fjordskrænten 68 | 326-2016-170370 |
| Bilag 3 - Behandling af høringssvar, Fjordskrænten 68 | 326-2016-168861 |